정조 15년
觀象監釐正節目一才不稱其官勞不稱其俸凡令之百執事何莫不然而雲觀最甚蓋治曆明時爲王政之先務故設始之際壯其規制厚其餼廩以至貂裘更醞極其奬勸之方而國初則崔天衢李茂林數人以外寥寥無聞近來所謂推步則不過憑依立成乘除段目而已如曆理前後編中輪之大小行之高卑圓積之爲平行角度之爲實行則茫然不如爲何說蓋因立成易解法原難曉而徒竊料布不欲費心思者滔滔皆是也至於命課學則專掌諏吉如朝賀封冊讌享動駕試士閱武等涓擇俱係至重至敬之事而培養之道訓課之方又不如天文學尤豈不寒心今此講定節目釐正宿弊之命實出於激勵作威之聖意前之以薄料輪回者今則人各有恒廩前之以十五年一遷東班者今可四十五朔一遷前之以三年一赴燕者今爲間年一赴比之醫譯反復勝焉如是而人才猶不興術業依舊樣子則怠忽節目之辜提擧之臣敎訓之官安可逭也玆以釐正之條例一遵筵稟定奪謹撰次如左一三學料布天文學則三曆官單料二十四窠朔布二十四疋堂上官祿二窠交食術者祿一窠敎授訓導遞兒敎授兼敎授料合五窠日課監印星經監印料合三窠大統推步官料四窠聰敏官料二窠取才料九窠地理學則敎授訓導料合二窠看山司勇和會司勇料合二窠取才料二窠命課學則訓導遞兒敎授星經監印料合三窠擇日遞兒司果料一窠朔布五疋取才料二窠舊以和會司勇與遞兒敎授地理命課兩學輪回替付和會與遞兒均是司勇旣無優劣而彼此輪回徒繁文牒自今以和會司勇定爲地利學窠以遞兒敎授定爲命課學窠以除替付之式爲白齊一故相臣金堉以觀象提調啓于仁祖朝以大統曆漸差請用時憲曆新法至孝宗朝始用日躔月離新法肅宗朝始用五星新法先朝初年始以撱圓法推步躔離交食蓋大統法數仍襲授時而但變曆元至元辛巳爲洪武甲子而已行之屢百年交食往往不驗恒星歲差又多不得不改曆也夫旣改用新法則舊法之不驗者理當勿爲隷習而設廳置員謂之大統推步官者誠莫曉其故也或謂大統卽是皇明曆姑存數以寓愛禮之義云而大統法數出於郭太史守敬時憲法數成於徐閣學光啓溯考元明史可知二法之源流以元太史之法數爲可愛而不貴皇明輔臣之法數何其名實之相舛也又況所謂推步官皆以提擧之顔私苟充白徒作一游食之淵藪每當冬至寫進日課七政數卷而已終年無所事空費四窠料如欲汰冗莫先於此自今大統推步廳永爲減省大統日課則修述官兼管推步冬至進曆時同爲寫進而大統七政則減省料四窠則二窠付之修述官二窠付之命課學爲白齊一每年印曆之數進獻及各司分兒本監私件通爲一萬四千六百七十軸過此則誠有太賤而難售臘前未及區處之慮然命課學實官之恒廩其薄不可無別爲沾漑之道天文命課兩學旣用新法方書不可無勸奬之資待令日官之勤勞甚於文任不可不區劃丘價官廳每年別下欠縮之數不可不充補大統推步官十員所受之五百軸卽一萬四千六百七十軸以內也今付之官廳而取息二百五十兩就中八十兩以天文命課四等勸奬賞錢留官廳一百二十兩以待令日官丘價移送命課學五十兩以別下欠縮充補條留官廳一萬四千六百七十軸以外加印六百三十軸劃給命課學實官依三曆官例各分九十軸而此後則以一萬五千三百軸爲定式加印一款永爲嚴禁爲白齊一依右列條例則地理學原料爲窠取才料爲二窠命課學原料爲六窠而又有番布五疋取才料爲二窠地理學則比舊別無所增而命課學則比舊稍優然以此勸奬難期其頓然興起若以三學輪回之兼敎授專屬命課學作爲四十五朔出六窠地理學乙丑裁減之番布五疋復舊磨鍊則以天文學言之旣有四十五朔一遷之兼敎授原窠失此十五年一遷之輪回窠別無大段損益以地理學言之以十五年一遷之兼敎授換得每朔所受之番布五疋亦是目前實計至於命課學則精選七人有料有布恒俸足以濟數三口且得四十五朔出六之兼敎授而遷轉東班則庶可爲聳勸鼓動之方自今三學輪回之兼敎授一窠專屬命課學每四十五朔出六遷轉地理學番布每朔五疋亦爲復舊自兵曹磨鍊爲白齊一三學科試及取才書名天文學則步天歌天文曆法地理學則靑烏經錦囊經明山論胡舜申命課學則袁天綱徐子平應天歌範圍數地理學之四書所學固其所用而天文學則今用時憲曆而乃講太初大衍命課學則今掌諏吉而專講祿命所學旣非所用安可望其作成之效哉科試卽是法典所載有不敢遽議通變而取才則自今勿論祿取才取才天文學以數理精蘊曆象考成命課學以協紀辨方象吉通書而舊所講書名竝除之地理學則仍舊至於天文學科試之七政內篇不可不改以七曜新法籌步天歌不可不改以新法步天歌取才亦同爲白齊一地理命課兩學本無定額勿論已科入仕則便稱實官淆雜太甚勸奬全疎人才之不出寔由於此今宜精選簡取以反前規兩學實官名定七員皆以登科人塡差而依天文學例毋得兼帶別選官地理學則方書仍舊誦習已久不待更爲勸奬而自可應試至於天文命課兩學方書旣變爲新法必有訓課勸奬然後始可漸次通鍊命課學則首任爲訓長每月一次協紀辨方象吉通書訓課廳中六人天文學則首任爲訓長三曆官修述官中通曉曆理者爲訓副以三曆官修述官及前銜已科中有才可敎者擇定三十員每月一次數理精蘊曆象考成訓而兩學各考其栍等紀之井間至四季朔提調試取通計三朔晝數各抄三人以勸奬錢十兩施賞而居首五兩之次三兩之次二兩式天文學則年終都計十二朔晝數三曆官中居首則兼敎授待窠塡差修述官中居首則三曆官待窠塡差前銜中居首則修述官待窠塡差爲白齊一冬夏兩等祿取才三學時仕之無料人員竝爲許赴而六月則天文學以七曜籌數理精蘊取地理學以錦囊經明山論試取臘月則天文學以七曜籌曆象考成試取地理學以靑烏經胡舜申試取命課學則兩等但以協紀辨方象吉通書試取天文學之三曆官修述官別選官赴燕官取才皆用七曜籌及數理精蘊曆象考成中一書地理學之實官及別選官取才皆用舊所講四員中二書命課學之實官別選官赴燕官兼敎授取才皆用協紀辨方象吉通書而祿取才則提調一員與禮曹堂郞眼同試取其餘別取才則領事或一二提調試取爲白齊一古規則赴燕官每年差送而近來以三年一送爲式夫天文學之治曆命課學之諏吉專資中國之方書儀器而往來稀闊聞見謏寡縱有才智末由開發顧今監生輩術業之鹵莽安知不因於此今復古規以天文命課兩學輪回每年差送而一次則取才差送一次則從座目差送天文學之日課監印爲二窠而此亦腴窠不可太無格例任其紛爭一窠則依前以三曆官新付者塡差一窠則以本學赴燕取才之次及本學座目次第輪回塡差爲白齊一賞罰兼行然後勸懲乃著今此命課學之變通專爲國家諏吉之方則關係至嚴凡揀選黜陟之際尤宜十分詳審今番釐正時則監生等旣未習新法方書不得不以曾有名稱者及年少聰敏者一二提調合座抄擇而向後七人中有關則依節目試取塡差每於諏吉後禮曹以某日官推擇書啓訓長籍記以驗能否一錯則越布再錯則越布越料三錯則拔之兼敎授取才至於屢錯而終不可勝任者草記刊汰爲白齊一三學實官中或以永付或以越等或以造故而有餘料餘布則權屬取才窠以待還付爲白齊一天文學之三曆官三十五員修述官六員地理命課兩學之實官各七員中有闕則取才塡差後依兩等祿官例啓下方外未科人中或述業卓異者則筵稟然後始乃塡差天文學之別選官三十員聰敏官十員地理命課兩學之別選官各十員只取才塡差爲白齊一天地渾圓度里相應地之經緯各拒二百里而天之經緯必差一度故以北極之高低而晝夜時刻相差以赤道之東西而節氣早晩相差此時憲曆所以先取燕京節氣時刻與日出入時刻爲經緯之準而更列各省節氣時刻與日出入時刻者也我國東西一千餘里南北二千餘里以鳥道計則經差當過數三度緯差當過四五度而雲觀推步但依曆象考成所載漢陽北極高度與偏東度以極度推漢陽日出入時刻以偏度加燕京節氣時刻而已至於諸道北極高度與偏東西度則旣無測驗之立成故疇人輩不知以漢陽節氣時刻與日出入時刻爲之加減是卽京畿以內之曆而非八路通用之曆也曩奉上諭若曰假使漢陽立春在子初三刻之末則偏東過一度之地應後一日在子正初刻之初則偏西過一度之地應先一日立春乃是兩年交界所關尤重聖人一言包括曆象之綱維可與帝典賓餞之旨相表裏猗歟盛哉今因聖訓而推衍依輿圖直道用百里尺量定關北北極高四十度五十七分偏東一度關西北極高三十九度三十三分偏西一度一十五分海西北極高三十八度一十八分偏西一度二十四分關東北極高三十七度六分偏東一度三分湖西北極高三十六度六分偏九分嶺南北極高三十五度二十一分偏東一度三十九分湖南北極高三十五度一十五分偏西九分皆以觀察營所治爲據而求節氣時刻則一度得時之四分偏東者減求日出入時刻則半經與本地北極高弧之正切線若本日距緯弧之正切線與赤道正弦以之變時加減卯酉載諸曆書自聖上十六年壬子爲始頒行八道爲白齊